Izvor: N1/agencije

Zagrebački Županijski sud prihvatio je prijedlog izvanredne Uprave Agrokora i diljem zemlje blokirao imovinu 15 osumnjičenih, koje se tereti da su koncernu raznim malverzacijama od 2006. do 2017. nanijeli šteta od ukupno 1,6 milijardi kuna.

Osumnjičenima su blokirani računi u bankama, ne smiju opterećivati ili prodavati nekretnine, a Središnjem klirinškom depozitarnom društvu naloženo je da „zamrznu“ trgovanje državnim obveznicama ili dionicama. Kako neslužbeno doznaje 24 sata, blokada sve imovine ne pokriva ni četvrtinu navodne štete od 1,6 milijarde kuna.

Radi se o najvećem imovinskopravnom zahtjevu ikada ispostavljenom u bilo kojem kaznenom predmetu u hrvatskoj povijesti. Prema njemu, u slučaju da se optužbe pravomoćno dokažu, bez svoje imovine mogli bi ostati londonski bjegunac Ivica Todorić i njegovi sinovi Ante i Ivan, zatim Tomislav Lučić, Ljerka Puljić, Damir Kuštrak, Piruška Canjuga, Ivan Crnjac, Mislav Galić, Hrvoje Balent, Alojzije Pandžić, Olivio Discordia, Sanja Hrstić, Marijan Alagušić i Ivica Sertić.

Iako se, osim Ivice Todorića, ostali ne sumnjiče da su se nepripadno materijalno okoristili, u slučaju da budu proglašenim krivim da su to omogućili Ivici Todoriću, solidarno će pokriti štetu.

Do sada pod blokadom se, odlukom sutkinje istrage Županijskog suda u Zagrebu, nalazila samo imovina Ivice Todorića. Riječ je o četvrtini Kulmerovih dvora, te dvije nekretnine, oranice, na području Kloštar Ivanića ukupne površine oko 15.000 metara četvornih, pašnjakom oko 7000 metara četvornih u Gornjoj Jelenskoj, te poljoprivrednim zemljištem površine dva jutra i oko 9000 kvadrata u Mikloušu.

Blokirali su mu i osam računa u tri poslovne banke te 100-postotni poslovni udio u njegovoj privatnoj tvrtki Agrokor Projekti, koja nije u sastavu koncerna Agrokor. Radi se o tvrtki čiji je temeljni kapital oko 5,3 milijarde kuna, ali je stvarna vrijednost tog udjela prema podacima kojima raspolažu nadležna tijela upitna.

Todorić je na blokiranim računima imao oko 2.000 kuna. Također ne može raspolagati niti sa 2.733 dionice Agrokora koje se u Središnjem klirinškom depozitarnom društvu vode na ulagatelja Ivicu Todorića.

Njihova je nominalna vrijednost oko 1,4 milijuna kuna, piše 24 sata.